CELEX: 22008D0093
Language: el
Date: 2008-01-15 00:00:00
Title: 2008/93/ΕΚ: Απόφαση αριθ. 1/2008 του Μεικτού Συμβουλίου ΕΕ-Μεξικου, της 15ης Ιανουαρίου 2008 , για την εφαρμογή του άρθρου 9 της απόφασης αριθ. 2/2001 του Μεικτού Συμβουλίου της 27ης Φεβρουαρίου 2001 όσον αφορά τη θέσπιση πλαισίου για τη διαπραγμάτευση συμφωνιών αμοιβαίας αναγνώρισης

5.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/32
            
         
      ΑΠΌΦΑΣΗ αριθ. 1/2008 ΤΟΥ ΜΕΙΚΤΟΫ ΣΥΜΒΟΥΛΊΟΥ ΕΕ-ΜΕΞΙΚΟΥ
   
   της 15ης Ιανουαρίου 2008
   για την εφαρμογή του άρθρου 9 της απόφασης αριθ. 2/2001 του Μεικτού Συμβουλίου της 27ης Φεβρουαρίου 2001 όσον αφορά τη θέσπιση πλαισίου για τη διαπραγμάτευση συμφωνιών αμοιβαίας αναγνώρισης
   (2008/93/ΕΚ)
   ΤΟ ΜΕΙΚΤΟ ΣΥΜΒΟΥΛΙΟ,
   Έχοντας υπόψη την απόφαση αριθ. 2/2001 του Μεικτού Συμβουλίου ΕΕ-Μεξικού, και ιδίως το άρθρο 9, και τη συμφωνία οικονομικής εταιρικής σχέσης, πολιτικού συντονισμού και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου (στο εξής «γενική συμφωνία»), και ιδίως το άρθρο 47,
   Εκτιμώντας τα ακόλουθα:
   
               (1)
            
            
               Κατ’ αρχήν, το Μεικτό Συμβούλιο θεσπίζει, το αργότερο τρία έτη μετά τη θέση σε ισχύ της απόφασης αριθ. 2/2001, τα αναγκαία μέτρα για τη διαπραγμάτευση των συμφωνιών αμοιβαίας αναγνώρισης.
            
         
               (2)
            
            
               Η διαπραγμάτευση συμφωνιών αμοιβαίας αναγνώρισης μπορεί να προαχθεί και να διευκολυνθεί με συστάσεις που εκδίδουν οι επαγγελματικοί φορείς των συμβαλλόμενων μερών. Τα συμβαλλόμενα μέρη πρέπει να αξιολογήσουν τη συνεκτικότητα των συστάσεων αυτών με τη γενική συμφωνία και τις αποφάσεις που εξέδωσε το Μεικτό Συμβούλιο το οποίο θεσπίστηκε με την εν λόγω συμφωνία. Έπειτα από την αξιολόγηση αυτή, οι αρμόδιες αρχές των συμβαλλόμενων μερών μπορούν να προβούν στην έναρξη των διαπραγματεύσεων.
            
         
               (3)
            
            
               Η αξιολόγηση των συστάσεων των επαγγελματικών φορέων πραγματοποιείται από τη Μεικτή Επιτροπή, σύμφωνα με τα προβλεπόμενα στο άρθρο 48 παράγραφος 2 της γενικής συμφωνίας,
            
         ΑΠΟΦΑΣΙΖΕΙ:
   Άρθρο 1
   1.   Τα συμβαλλόμενα μέρη ενθαρρύνουν τους αρμόδιους αντιπροσωπευτικούς επαγγελματικούς φορείς στα αντίστοιχα εδάφη τους να υποβάλλουν στη Μεικτή Επιτροπή συστάσεις για την αμοιβαία αναγνώριση, με σκοπό την εκ μέρους των φορέων παροχής υπηρεσιών εκπλήρωση, στο σύνολό τους ή εν μέρει, των κριτηρίων που εφαρμόζει κάθε συμβαλλόμενο μέρος για την έγκριση, την έκδοση άδειας, τη λειτουργία και την πιστοποίηση των φορέων παροχής, επαγγελματικών ιδίως, υπηρεσιών.
   2.   Κατόπιν παραλαβής της σύστασης που αναφέρεται στην παράγραφο 1, η Μεικτή Επιτροπή αναθεωρεί τη σύσταση προκειμένου να καθορίσει κατά πόσον είναι σύμφωνη με τη γενική συμφωνία και τις αποφάσεις που έχει εκδώσει το Μεικτό Συμβούλιο το οποίο συστάθηκε βάσει της εν λόγω συμφωνίας.
   3.   Εάν, σύμφωνα με τη διαδικασία της παραγράφου 2, η σύσταση που αναφέρεται στην παράγραφο 1 κριθεί συμβατή με τη γενική συμφωνία και τις αποφάσεις του Μεικτού Συμβουλίου και οι αρμόδιες αρχές διαπιστώσουν ότι υπάρχει επαρκής αντιστοιχία μεταξύ των σχετικών κανονισμών των συμβαλλομένων μερών, τα συμβαλλόμενα μέρη, προκειμένου να εφαρμόσουν την εν λόγω σύσταση, διαπραγματεύονται, μέσω των αρμόδιων αρχών, συμφωνία για την αμοιβαία αναγνώριση των απαιτήσεων, των επαγγελματικών προσόντων, των αδειών και άλλων κανονισμών.
   4.   Οι συμφωνίες που αναφέρονται στην παράγραφο 3 συνάπτονται εντός αμοιβαία συμφωνηθέντος χρονικού διαστήματος με απόφαση του Μεικτού Συμβουλίου που μπορεί να καλύπτει, μεταξύ άλλων, τα ακόλουθα θέματα:
   
               α)
            
            
               την ισοδυναμία των προσόντων, όπως, μεταξύ άλλων, εκπαίδευση, πείρα και εξετάσεις·
            
         
               β)
            
            
               ισοδυναμία των προτύπων συμπεριφοράς και δεοντολογία·
            
         
               γ)
            
            
               επαγγελματική ανάπτυξη και συνεχιζόμενη εκπαίδευση για τη διατήρηση της ισοδυναμίας·
            
         
               δ)
            
            
               γνώση των τοπικών συνθηκών, συμπεριλαμβανομένων θεμάτων όπως η νομοθεσία, οι κανονισμοί, η γλώσσα, η γεωγραφία ή το κλίμα της περιοχής·
            
         
               ε)
            
            
               ισοδυναμία των απαιτήσεων που αφορούν την προστασία του καταναλωτή, όπως η ασφάλεια επαγγελματικής ευθύνης·
            
         
               στ)
            
            
               ειδική μεταχείριση όσον αφορά τη χορήγηση βραχυπρόθεσμων αδειών.
            
         Άρθρο 2
   Η απόφαση αρχίζει να ισχύει την πρώτη ημέρα του δευτέρου μήνα μετά τη θέσπισή της από το Μεικτό Συμβούλιο.
   
      Βρυξέλλες, 15 Ιανουαρίου 2008.
      
         
            Για το Μεικτό Συμβούλιο
         
         
            Η Πρόεδρος
         
         P. ESPINOSA CANTELLANO